b"\n_START_ARTICLE_\nBananinis alus\n_START_PARAGRAPH_\nBananinis alus (angl. banana beer) \xe2\x80\x93 fermentuotas alkoholinis g\xc4\x97rimas, gaminamas i\xc5\xa1 sutrint\xc5\xb3 banan\xc5\xb3. Alkoholio kiekis b\xc5\xabna apie 4,8\xc2\xa0% t\xc5\xabrio. _NEWLINE_Bananinis alus gaminamas ir vartojamas Kenijoje, Ugandoje ir Tanzanijoje. \xc4\xae ruo\xc5\xa1iam\xc4\x85 al\xc5\xb3 taip pat dedama sorg\xc5\xb3 ar sor\xc5\xb3 milt\xc5\xb3. 2003 m. rugpj\xc5\xab\xc4\x8dio 11 d. Wells Banana Bread Beer laim\xc4\x97jo Favourite beer for women ('M\xc4\x97gstamiausias moter\xc5\xb3 alus') priz\xc4\x85 D. Britanijos alaus \xc5\xa1vent\xc4\x97je (Great British Beer Festival).\n_START_SECTION_\nPavadinimai\n_START_PARAGRAPH_\nKenijoje banan\xc5\xb3 alus vadinamas urwaga; Ugandoje - lubisi.\n_START_SECTION_\nGamyba\n_START_PARAGRAPH_\nBananinis alus daromas i\xc5\xa1 prinokusi\xc5\xb3, bet nepernokusi\xc5\xb3 banan\xc5\xb3. Banan\xc5\xb3 nokim\xc4\x85 spartina tokiu b\xc5\xabdu: \xc5\xbeem\xc4\x97je i\xc5\xa1kasa duob\xc4\x99, i\xc5\xa1kloja j\xc4\x85 sausais banan\xc5\xb3 lapais, kuriuos po to padega. Ant vir\xc5\xa1aus kloja sluoksn\xc4\xaf \xc5\xbeali\xc5\xb3 banan\xc5\xb3 lap\xc5\xb3, o ant \xc5\xa1i\xc5\xb3 deda neprinokusius bananus. Ant vir\xc5\xa1aus v\xc4\x97l deda \xc5\xbealius lapus. Po 4-6 d. bananai b\xc5\xabna pakankamai prinok\xc4\x99. \xc5\xa0is metodas veikia tik giedru sausu oru. Lietaus sezono metu bananus nokina juos laikydami kr\xc5\xabvose prie ugniakur\xc5\xb3._NEWLINE_Bananinio alaus gamyboje naudoja dviej\xc5\xb3 tip\xc5\xb3 bananus - a\xc5\xa1tresnio skonio igikashi ir \xc5\xa1velnesnio skonio igisahira. Bananinio alaus mi\xc5\xa1inys paprastai b\xc5\xabna sudarytas i\xc5\xa1 tre\xc4\x8ddalio igika\xc5\xa1i ir dviej\xc5\xb3 tre\xc4\x8ddali\xc5\xb3 igisahiros. Prinok\xc4\x99 bananai nulupami. Jei \xc5\xbeievel\xc4\x97s neina nulupti ranka, vadinasi bananai dar neprinok\xc4\x99. Nuluptus bananus suminko, i\xc5\xa1spaud\xc5\xbeia sultis, kurias nufiltruoja, kad gaut\xc5\xb3si skaidrios banan\xc5\xb3 sultys, kurias v\xc4\x97liau skied\xc5\xbeia vandeniu. Po to \xc4\xaf sultis pridedama sutrint\xc5\xb3 ir pakepint\xc5\xb3 sorg\xc5\xb3. \xc5\xa0is mi\xc5\xa1inys paliekamas 24-ias valandas r\xc5\xabgti, po to nufiltruojamas._NEWLINE_Nufiltruotas alus supilstomas \xc4\xaf stiklinius ar plastikinius butelius. Komercinis bananinis alus prie\xc5\xa1 pilstant gali b\xc5\xabti pasterizuojamas, kad b\xc5\xabt\xc5\xb3 sustabdytas nebereikalingas r\xc5\xabgimas ir pailg\xc4\x97t\xc5\xb3 laikymo trukm\xc4\x97."